РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/73-23

20. април 2023. године

Б е о г р а д

На основу члана 84. став 8. Пословника Народне скупштине, председник Одбора за људска и мањинска права и равноправност полова доставља

**И Н Ф О Р М А Ц И Ј У**

**о**

**јавном слушању на тему: „Свако дете има право на детињство, зауставимо дечје бракове“**

Одбор за људска и мањинска права и равноправност полова Народне скупштине, на основу одлуке од 28. марта 2023. године, одржао је 5. априла 2023. године у Малој сали Дома Народне скупштине Прво јавно слушање на тему „Свако дете има право на детињство, зауставимо дечје бракове“.

Јавним слушањем је председавао председник Одбора др Муамер Бачевац.

Јавном слушању су присуствовали народни посланици: Андријана Васић, Наташа Тасић-Кнежевић, Нада Мацура, Срђан Миливојевић, Бранимир Јовановић и доц. др Биљана Ђорђевић, чланови Одбора; Марија Јовановић и Дијана Радовић, заменице чланова Одбора; Славица Радовановић, Драгана Ракић, Радмила Васић и Сања Ћаловић, народни посланици.

Јавном слушању су присуствовали и: Стана Божовић, државни секретар у Министарству за бригу о породици и демографију и председница стручне групе Координационог тела за родну равноправност Владе Републике Србије; проф. др Рејхан Куртовић, државни секретар Министарства за људска и мањинска права и друштвени дијалог; мр Зоран Пашалић, заштитник грађана; Ђурђа Јанићијевић, помоћница Повереника за заштиту равноправности; Биљана Дакић - Ђорђевић, директорка Траг фондације; Весна Дејановић и Марина Богдановић, УНИЦЕФ; Славица Васић – Митровић, Ромска женска мрежа Србије; Марина Симеуновић и Гордана Стевановић-Говедарица, експерткиње; Александра Милојковић-Новикова, Министарство за људска и мањинска права и друштвени дијалог; Марија Јовановић, Министарство унутрашњих послова; Драган Кнежевић, Министарство за бригу о породици и демографију; Снежана Радановић и Анђелија Тодић, Министарство правде; Слађана Чабрић, Министарство за рад, запошљавање, борачка и социјална питања; Игор Јовановић, Скупштина Града Београда; Јелена Стојановић, Заштитник грађана; Милан Николић, Повереник за заштиту равноправности; Ивана Јањуз, Национална служба за запошљавање; Сања Кљајић, Републички завод за социјалну заштиту; Љиљана Михајловић, Канцеларија за инклузију Рома Војводине; Алиса Шајн, Национални савет ромске националне мањине; Љиљана Лончар, UN Women; Јелена Милоњић, UNHCR; Анита Марковић, Виктимолошко друштво Србије; Јована Маркулић и Ања Зечевић, Аутономни женски центар; Лаура Довијанић, Светлана Илић, Тина Миловановић, Катарина Митровић и Светлана Маринковић, Бибија; Маша Елезовић, Траг фондација; Данијела Николић, Астра; Сања Кандић, удружење грађана Атина; Вања Флорић и Мирослав Јовановић, Центар за заштиту жртава трговине људима; Сања Станковић, Црвени крст Пирот; чланице Ромске женске мреже: Слађана Филић, Мина Јоксимовић, Здравка Симић, Радмила Нешић, Марина Симеуновић, Ана Имшировић Ђорђевић, Славица Васић, Слађана Вулин, Оливера Куртић, Лаура Саитовић, Азире Ахмети, Тереза Шаиновић, Живка Фан, Тања Гргић, Џенет Коко, Вера Куртић, Маја Шкорић, Љубица Петровић, Маја Симић, Асима Исмаили, Шемса Диљај, Софка Васиљковић, Даринка Грудонић, Александра Васиљковић; Соња Шупут Пунин, Марисол Варгас, Татјана Леви, Ен Пешић, Наташа Савић и Кристина Цетл (Christina Czettl), Међународни клуб жена; Зоран Симић, Imoclean; Марина Бабовић и Ивана Симоновић, ГИЗ; Маја Марковић, АДРА; Јадранка Ивковић, ERIAC; Кристина Дрини, Центар за интерактивну педагогију; Маријана Луковић и Невена Марковић Праксис; Ивана Марковић и Ведрана Станојевић, Академија Едукатива; Галина Максимовић, Реконструкција Женски фонд; Светлана Стефановић, БФПЕ; Ратка Томић и Ема Степановић, А11; Биљана Јовановић и Илија Стојановић, НВО Нови свет; Дејан Митровић, педагошки асистент; Александар Ђурић, Нова; Јасмина Стакић, Miross.

Јавно слушање је отворио др Муамер Бачевац, председник Одбора за људска и мањинска права и равноправност полова и том приликом се захвалио Ромској женској мрежи Србије на њиховој иницијативи и подршци у организацији овог догађаја. Истакао је да се јавно слушање организује у сусрет обележавању Светског дан Рома, те искористио прилику да свим припадницима ромске националне мањине честита овај дан. Поздравио је учеснике скупа које су, поред народних посланика, чинили и представници женских ромских организација, представници надлежних министарстава, независних државних органа, организација цивилног друштава и међународних организација које су своје активности посветиле решавању овог питања. Председник Одбора је нагласио да је ово јавно слушање организовано полазећи од тога да је обавеза државе и њених институција да посебну пажњу посвете деци, као и свих нас да спречимо штетне праксе које могу довести до прекида образовања и негативно утицати на здравље деце, нарочито девојчица и учинити их рањивим, пре свега када је реч о насиљу, дискриминацији и злостављању. Национална коалиција против дечјих бракова, која је формирана 2019. године, на иницијативу Координационог тела за родну равноправност и УНИЦЕФ, урадила је доста у протеклом периоду, када је реч о анализи проблема и иницијативама за решавање ових питања. Нагласио је да је један од највећих проблема то што се на дечје бракове гледа као на врсту обичаја код ромске популације и да се такво схватање често осликава и кроз рад институција, попут тужилаштва и судова, који уместо да одговорне кажњавају, заправо потписују и одбацују предмете уз образложење да је то обичај у ромским заједницама.

Стана Божовић је истакла да се Координационо тело за родну равноправност активно прикључило Националној коалицији за укидање дечјих бракова, у оквиру које готово свакодневно диже глас против последица до којих дечји бракови доводе. Навела је да низ истраживања показује да се у Републици Србији, више од половине ромских девојчица, условно речено уда пре навршених 18 година живота, што има за последице да им се прерано прекида детињство, развој, напуштају школовање, здравствени ризици су огромни јер постају мајке док њихов организам још увек није потпуно формиран и неминовно улазе у спиралу сиромаштва. Она је нагласила да је Република Србија одлучно против таквих појава, јер званично није реч о браковима који су регулисани прописима, пре свега Породичним законом. Стога држава утврђеним мерама и политикама указује на штетност те појаве, али ипак, не искључује малолетне труднице, породиље и мајке са одојчадима из програма социјалне бриге и заштите.

Проф. др Рејхан Куртовић, обраћајући се учесницима испред Министарства за људска и мањинска права и друштвени дијалог, истакао је да је добро да се о овој теми јавно говори, али да је, са друге стране, алармантно што је ова тема и данас актуелна. Навео је да је брак света институција која почива на верским и грађанским нормама и на којој почива једна од најважнијих ћелија друштва – породица. Додао је и то да су дечји бракови синоним за ромску заједницу, али да су они појава и у другим заједницама, само да нису толико видљиви. Нагласио је да се малолетнички и уговорени бракови третирају као изолован социолошки феномен и да институције своје непоступање често аргументују ромском традицијом, амнестирајући себе за одређено нечињење или непоштовање законских прописа. Истакао је и да је држава препознала проблеме раних бракова и успела да нормативно уреди стратешка документа која ће надлежна министарства спроводити и која представљају део државне политике. Укључивање државе је приоритетно, са посебним освртом на унапређење положаја најмлађих Ромкиња, базирано на јасној политици, међусекторској сарадњи и уз пуно учешће ромских заједница, друштва и појединаца.

Учесницима се обратио мр Зоран Пашалић, честитајући свим Ромима Светски дан Рома, као и припадницима јеврејске заједнице велики празник Песах, Дан слободе и правде. Указао је да су малолетнички бракови по нашим прописима дозвољени када постоји сагласност у ванпарничном поступку, а овде говоримо о заједници која је најчешће принудна. Он се сложио са председником Одбора да је апсолутна предрасуда да су заједнице малолетних лица традиционално везане за ромску заједницу. То је негативна појава, а не традиција у ромским и другим заједницима. Такође, са великим предрасудама се сусрећу и земље широм Европе и указао је на појам антициганизма. Малолетничким заједницама се спречавају талентована деца да се школују и да дају још већи допринос друштву. Зато је наша обавеза да пружимо деци могућност да расту у миру, а када стасају, да слободном вољом одлуче о ступању у брачну заједницу.

Ђурђа Јанићијевић је указала на то да Повереник за заштиту равноправности указује на важност превенције склапања дечјих бракова од почетка основања ове институције, како у својим редовним годишњим извештајима, тако и у посебном Извештају о дискриминацији деце, који је објављен у децембру 2021. године. Истакла је да дечји бракови представљају један од најтежих облика кршења дечјих права. Жртве су обесправљене и лишене основних права на здравље, образовање, безбедност, због чега се често суочавају са физичким, психолошким, економским и сексуалним насиљем. Дечји бракови су повезани са честим раним трудноћама, високим стопама морталитета међу мајкама и одојчади, великим ризиком од појаве компликација у току трудноће и порођаја и високим ризиком од сексуално преносивих болести. Навела је и то да статистике показују да су овакви бракови често последица бројних структуралних проблема заједнице, ниског животног стандарда, неприступачности образовања и социјалне искључености, а да није реткост да овакав брак преставља покушај бекства из једне социјално угрожене средине у другу.

Биљана Дакић - Ђорђевић, представљајући активности Траг фондације, која подржава активности Женске ромске мреже Србије на сузбијању дечјих бракова нагласила је да рани дечји бракови представљају озбиљну повреду права девојчица, али и дечака, те да се у том случају може говорити и о трговини људима. Подаци из истраживања Ромске женске мреже говоре о небризи и дискриминаторној тези да се ради о ромској традицији, а указала је и на дискриминацију према младим Ромкињама породиљама у инстиуцијама здравствене заштите. Она је истакла да је у протеклом периоду ромска заједница учинила крупне кораке у решавању тог проблема. Национални савет ромске националне мањине усвојио је Декларацију о укидању дечјих бракова, која је исте јасно дефинисала као кршење права детета која угрожава њихове животе и њихову будућност. На нама је да не дозволимо да и неке будуће девојчице чезну за детињством и да свим девојчицама обезбедимо једнаке прилике за живот, без дискримиинације и без сиромаштва.

Весна Дејановић, изразила је да охрабрује то што постоји сагласност друштва око решавања једног тако великог проблема, као што је рани дечји брак. Сваки пут када једна девојчица на такав начин ступи у брак, друштво учини један корак уназад, јер је пропустило прилику да је заштити и да јој омогући да развије све своје потенцијале. УНИЦЕФ као организација која своје деловање заснива око Конвенције о правима детета, стоје иза тога да је реч о једном од најтежих облика кршења дечјих права и једна од најтежих форми родно заснованог насиља. Она је нагласила да се последице таквог искуства не решавају саме од себе, већ да траже време, посвећеност и координацију целог друштва. Посебно се треба осврнути на проблем сиромаштва и социјалне искључености јер је то контекст у којем ће се дечји бракови дешавати. УНИЦЕФ постаје спреман да у партнерству ради на решавању ове теме и подржавају иницијативу за измену закона. Декларација коју је усвојио Национални савет ромске националне мањине, шаље јаку поруку целој ромској заједници. Истакла је и улогу локалне самоуправе и потребу да се у њихове програме и мера активније посвете овом питању. Добра прилика за реформе подршке најугроженијим групама јесте и програм европских гаранција којима Србија може да приступи, као што су то учиниле две земље у окружењу.

Славица Васић-Митровић је указала да се кампања Месец ромског женског активизма, коју спроводи Ромска женска мрежа Србије, одржава од 2010. године, у периоду од 8. марта до 8. априла. У том периоду чланице Ромске женске мреже се окупљају око заједничког циља, подизања видљивости Рома у друштву. Овогодишња кампања је усмерена на укидање дечјих бракова. Реализовано је 30 састанака са локалним самоуправама у вези са праћењем примене Протокола за унапређење, сарадњу и развој интегративне социјалне заштите, који је намењен женама жртвама породичног и партнерског насиља и превенцији дечјих бракова. Протокол је потписан у 18 локалних самоуправа, а тамо где није лобира се да буде потписан. У току кампање одржавају се састанци са међународним организацијама у циљу покретања идеје о формирању посебног фонда за образовање Ромкиња које су жртве или су у ризику од дечјих бракова. Припрема се студија случаја, а током кампање је сниман документарни филм „Моро дром“ (Мој пут). Закључила је да је промена нормативног оквира неопходна у циљу превенције и санкционисања раних дечјих бракова. Кампања пружа могућност да Ромкиње буду видљивије и да се разговара са онима који доносе одлуке и прописе и који могу да промене њихов живот.

У наставку је уследила панел дискусија на тему: Зауставимо дечје бракове, у оквиру које су представљени резултати истраживања Ромске женске мреже о дечјим браковима, као и иницијатива за измену нормативно-правних аката у Републици Србији.

Марина Симеуновић је изнела податке из истраживања Ромске женске мреже Србије о дечјим браковима које је настало у оквиру пројекта „Дечији брак није ромска традиција“ који спроводи Ромска женска мрежа Србије, уз подршку Владе Швајцарске. Методологија која је коришћена јесте анкетирање путем структуираног упитника. Циљна група истраживања је 3.000 ромских породица са територије 26 градова/општина, са фокусом на женске чланове породице. Анкетирање је спроведено на терену, у ромским махалама. На питање са колико година је први пут ступило у брачну или ванбрачну везу, 49,27% испитаница је одговорило да је малолетно ступило у брак. Испитаница која је најраније ступила у брак, тада је имала само 11 година. Проценат испитаница које су ступиле у малолетнички брак према старосним категоријама указује на забрињавајућу тенденција раста. Ови подаци показују да у старосној групи од 36-45 година, 44% испитаница је ступило у дечји брак, док у старосној групи 15-25 година у дечји брак је ступило 61%. Општине које се издвајају према највећем броју дечјих бракова су: Миријево (општина Звездара), Костолац и Лесковац. На питање да ли је одлука да се удају дошла на предлог неког другог или су је самостално донеле, 22% је одговорило да је неко други на њих вршио притисак да ступе у брак, док је 75%, одговорило да је самостално донело одлуку. 3% испитаница није одговорило на ово питање. Од оних које нису самостално донеле одлуку о удаји, највећи број је одговорио да су на њих притисак вршили родитељи, преко 65%. У погледу мајчинства и слободе рађања, испитанице које су се малолетне удале имају више деце и то петоро и више деце има 81% испитаница које су ступиле у дечји брак. Подаци показују да је образовни ниво испитаница значајно нижи код испитаница које су ступиле у дечји брак. Чак 86% испитаница које уопште нису ишле у школу се удало малолетно. Од укупног броја испитаница које су завршиле само основну школу, 61% је оних које су се удале малолетне. Од укупног броја испитаница које су завршиле средњу школу, само 10% је оних које су се удале малолетне, а проценат је још мањи када је у питању више или високо образовање (5%). Иако је незапосленост код свих испитаница генерално велика (77%), подаци показују да су испитанице које су ступиле у дечји брак у неповољнијем положају у односу на испитанице које су се удале пунолетне јер 87% испитаница нема посао. На питање да ли би се сложиле с тим да се њихова ћерка уда малолетна, 90% испитаница је одговорило да не би, а 10% би се сложило. На основу свих наведених података може се закључити да је проблем дечјих бракова и даље заступљен и да девојчице које су ступиле у дечји брак по правилу нису самостално донеле одлуку о удаји, често немају самосталност у одлучивању да ли ће родити дете или не, по правилу имају више деце, живе у домаћинствима са више чланова, углавном у проширеним породицама и лошим стамбеним приликама, њихов ниво образовања је нижи, у неповољнијем су положају на тржишту рада, те чешће немају запослење, у већем проценту су кориснице социјалних давања и често немају развијену свест о последицама које узрокују малолетнички бракови.

Наташа Тасић – Кнежевић је после видео-клипа као увода у њено обраћање, говорила о личним искуствима које је имала у породици и начину како се носила са овим проблемом. Дечји бракови се у ромској популацији одржавају због недостатка интереса шире друштвене заједнице да се тим проблемом озбиљније бави, под образложењем да је реч о ромском обичају иако то није тачно. Систем ову појаву углавном прећутно толерише и не препознаје као кршење дечјих права и насиља над децом, сем у ретким случајевима када реагује ретроактивно након што је већ дошло до брачне заједнице малолетника, па чак и рађање деце. Предрасуде и стереотипи значајно утичу на положај, пре свега дискриминацију Рома и Ромкиња. Због предрасуде да Роми не воле да раде, многи не могу да се запосле или тешко проналазе одговарајуће запослење, чак и када имају одговарајуће квалификације. Исто тако, предрасуда да се Ромкиње удају младе, доводе до тога да је реакција на насиље или нестанак девојчице ромског порекла слабија. Рана удаја као ромска традиција је стереотип, на то пре свега утиче сиромаштво, недоступност образовања и здравствене заштите.

Гордана Стевановић-Говедарица је упознала присутне са иницијативама за измену прописа, до којих се дошло у оквиру рада Националне коалиције за окончање дечјих бракова. Конвенција о правима детета је основ за даље унапређење прописа. Предлаже се измена три закона: Закона о спречавању насиља над женама, Породичног закона и Кривичног закона. Међутим, ове измене захтеваће и измене Закона о социјалној заштити. Законом о спречавању насиља над женама којим су успостављени механизми заштите жртава, па зато рани дечји брак треба да буде регулисан и у оквиру овог закона, како би сви елементи система могли да реагују и у овом случају. Два су кривична дела која би требало бити наведена у овом закону, поред у закону већ наведених, а то су ванбрачна заједница са малолетним лицем и принудно закључење брака. Конвенција каже да је дете до 18. године, да оно нема слободу воље и слободу избора, зато не можемо говорити о слободно израженој вољи детета за склапање брака ако је млађе од 18 година. Иницијатива за измену Породичног закона везана је за могућност да се под одређеним условима одобри склапање брака детета старијег од 16 година. У складу са претходно наведеним одредбама Конвенције, то не би требало бити могуће, а један од основа лишења родитељског права треба да буде и ситуација ако је родитељ или старатељ утицао на закључење дечјег брака. Иницијатива за измену Закона о социјалној заштити односи се на допуну листе корисника права из социјалне заштите, тако што би и дете жртва раног дечјег принудног брака могло да користи ова права. Одређено прелазно решење може се извршити кроз допуне претходно наведене инструкције, тако што би се допунио члан који регулише могућност подношења кривичне пријаве од стране запослених у центрима за социјални рад у случају сумње на одређено кривично дело, а тако што би се додала и кривична дела насиље у породици и принудно закључење брака. Измене Кривичног законика односиле би се на то да се јасније дефинише шта је принуда и шта је заснивање дечјег принудног брака од стране родитеља или старатеља, као би се и они препознали као извршиоци кривичних дела.

Драган Кнежевић је говорио о изменама и допунама Породичног закона. Иако је Конвенција о правима детета давно ратификована, још увек нисмо успели да искључимо могућност склапања брака пре навршених 18 година живота. Планирано је да се предлог измена и допуна овог закона нађе пред посланицима до краја ове године. Једна од измена јесте брисање одредбе која отвара могућност да под одређеним околностима брак може скопити и неко ко има навршених тек 16 година. Поставио је питање шта се дешава када се деца роде из једног малолетног брака и да ли ће измене и допуне Породичног закона смањити број или укинути малолетничке трудноће. Свакако да је то процес који ће трајати, због чега се мора водити рачуна о мерама подршке младим мајкама, а посебно да се пронађе могућност да им се обезбеди да наставе школовање. Закључио је своје обраћање констатацијом да смо као земља на путу да учинимо све што је неопходно како би се овај проблем решио.

Алиса Шајн је навела да је Национални савет ромске националне мањине прошле године потписао Декларацију о спречавању раних и дечјих бракова која није обавезујућа, али служи као добра потпора за теренски рад. Истакла је да је образовање и рад са млађом децом у раном школском узрасту, као и рад са родитељима, кључ за решавање овог проблема. Нагласила је да су Ромкиње вишеструко дискриминисане, понекад чак и од своје заједнице и навела да је породица стуб сваког друштва и да је подршка која из породице долази најважнија. Савет ромске националне мањине стоји на располагању свим заинтересованим странама које теже ка истом циљу.

Сања Кљајић из Републичког завода за социјалну заштиту навела је да је организована политика спречавања дечјих бракова започета 2018. године захваљујући пројекту УНИЦЕФ-а у којем је учествовао и Републички завод за социјалну заштиту, у ком је израђена и једна анализа у вези рада центара за социјални рад када су у питању дечји бракови. Надлежно министарство донело је инструкцију центрима за социјални рад како да се понашају у спречавању дечјих бракова. Напоменула је и да је инструкција министарства делегирала обавезу Заводу за прикупљање података од центара за социјални рад како би прикупљени подаци служили даљем исправном вођењу политике. Истакла је да када се деси дечји брак, поред детета које је жртва, најчешће постоји још једно, новорођено дете. Навела је да је као резултат пројекта са УНИЦЕФ-ом дошло и терминолошко разјашњење, којим је дечји брак дефинисан у складу са конвенцијом о правима детета а то је сваки случај у којем је дошло до заједничког живота где је једно од партнера малолетно. Нагласила је да је у фебруару 2022. године донет Општи протокол за заштиту деце од насиља, где је дечји брак дефинисан као вид насиља и то је најзначајнији помак који је направила држава јер сада знамо да када причамо о дечјим браковима причамо о насиљу, а не о традицији или културолошком обрасцу. На крају излагања присутнима је приказала презентацију са статистичким подацима за 2022. годину прикупљену од стране центара за социјални рад.

У дискусији која је уследила учестовала је Сања Кандић из удружења за борбу против трговине људима „Атина“ која је нагласила да је поред измене законодавног оквира подједнако важно да развијамо услуге које су намењене деци. Један од изазова су статистички подаци, јер су често у пракси неуједначени и не поклапају се. Сања Кљајић, сматра да је дечји брак као вид насиља над децом много шири појам од трговине децом и да је нормално да се статистички подаци не поклапају у зависности од кога су прикупљани.

Андријана Васић, чланица Одбора је нагласила да када је у питању заштита људских права, права деце и мањинских група, Република Србија је ратификовала све значајне међународне уговоре и успоставила задовољавајући национални правни оквир у циљу спречавања дечјих бракова. Ипак, они и даље постоје и институције које би требало да реагују на овај проблем то не раде. Навела је да представници судске власти на проблем дечјих бракова често гледају као обичај који не треба мењати, а притом они поседују механизме за њихово спречавање и да би евентуална измена законског оквира требало да утиче на промену те праксе.

Радмила Нешић из удружења грађана „Тернипе“ је навела да jе управо са једног оваквог јавног слушања иницирана протреба решавања проблема дечјих бракова и затражена помоћ државе и међународних организација. Истакла је да је интерсекторска сарадња изузетно важна и да је битно да се на локалу повежу све институције.

Наташа Тасић-Кнежевић је нагласила да ће до промена доћи када ниједна пресуда више не буде донета са образложењем да је то право и обичај Рома, као и када школски систем буде пријављивао центрима за социјални рад одсуство деце са наставе.

Ан Пешић, представница Међународног клуба жена, поставила је питање како су остала деца млађа од осамнаест година успела да се заштите од раних бракова и да ли је у том смислу урађено истраживање. Марина Симеуновић је одговорила да у истраживању није постављено такво питање, али да из дугогодишњег рада на терену јасно произилази да су Ромкиње које нису ступиле у дечје бракове имале другачије животне путеве и нагласила да у ромској заједници постоји више друштвених слојева.

Галина Максимовић из Реконструкције Женског фонда је указала на проблем малолетничке трудноће и доступности контрацепције, као и избегавања увођења сексуалног образовања.

Нада Мацура, чланица Одбора је поставила питање у вези здравственог осигурања малолетника који ступају у брак. Такође је истакла да се у служби хитне помоћи лица примају по приоритету без обзира да ли имају здравствено осигурање.

Сања Кљајић, иако нема тачне податке, указала је да веома мали број деце нема регулисан грађанско-правни статус, а да у ситуацијама када је то случај, центри за социјални рад предузимају мере како би свако дете имало здравствану заштиту. Међутим, нема података који се односе на целу ромску популацију, већ само за оне који се обраћају центрима за социјални рад. Зато је важно у већој мери користити капацитете здравствених медијаторки које су на извору информација. Такође је подсетила присутне да је у сарадњи са УНИЦЕФ изграђен један модел за локалне самоуправе који подразумева активности на локалу у борби са овом појавом који обухвата и улазак у породице и заједнице и разговор о здравственим опасностима и неопходности образовања.

Гордана Стевановић-Говедарица је напоменула да су младе Ромкиње у интервјуима најчешће наводиле да никада нису имале разговор са стручним лицима из здравственог система на тему превенирања раних трудноћа и навела да није проблем улазак у здравствени систем, већ оно што ће им тај систем дати.

Драган Кнежевић је подсетио присутне на одредбе Закона о родној равноправности, којима се регулише могућност здравственог осигурања лица који обављају неплаћени кућни рад и нагласио да Република Србија ствара услове да се грађани Србије што боље уклопе у систем здравствене заштите.

Маријана Луковић из невладине организације „Праксис“ навела је да је неопходно да постоји превентивни рад како од стране цивилног сектора и ромских организација, тако и од стране институција и поставила је питање од којих здравствених установа су долазиле пријаве и који број лица је здравствено осигурано по основу неплаћеног рада у кући. Сања Кљајић је одговорила да се комплетни извештај о стању спречавања дечјих бракова налази на сајту Републичког завода за социјалну заштиту и истакла да највећи број пријава долази када се већ девојчица која је у дечјем браку породила. Драган Кнежевић је навео да нема податке о броју лица која су здравствено осигурана по основу рада у кући и упутио на Фонд за здравствено осигурање.

На крају јавног слушања, председник Одбора је истакао значај теме која је била предмет јавног слушања. Дискусија је била конструктивна, указано је на тренутно стање, али и кораке које треба учинити, како од стране народних посланика, тако и од стране свих надлежних институција и друштва у целини, у циљу решавања проблема дечјих бракова.

ПРЕДСЕДНИК ОДБОРА

др Муамер Бачевац